訪曾侍郎
作者：汪莘
朝代：宋

paragraphs: 青天蕩蕩摩青銅，紫微將相環西東。
大鵬一擊九萬里，兩翼不鼓乘長風。
大鵬飛到天門下，天門無不聳觀者。
列星退步失光彩，九虎低頭若凡馬。
有鳥决起搶榆枋，望而不見空斷腸。
青天愈高鵬愈遠，豈不有意招八荒。
我捨新安來，狂歌錢塘市。
上有無情之吳山，下有傷心之江水。
春已暮，人未歸，平生不問鱖魚肥。
若教買得青山住，飽食笋蕨歌春暉。